(ສພຊ) ລັດຖະທໍາມະນູນ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ (ສະບັບປັບປຸງ 2015) ກໍານົດວ່າ ພົນລະເມືອງລາວມີພັນທະເສຍພາສີ ແລະ ອາກອນ ຕາມກົດໝາຍ ສະນັ້ນ, ເຫັນວ່າ ສ່ວຍສາອາກອນ, ອາກອນຊົມໃຊ້ ແລະ ອາກອນລາຍໄດ້ ແມ່ນພັນທະຂອງໝົດທຸກຄົນທີ່ຕ້ອງໄດ້ເສຍຕາມທີ່ໄດ້ກໍານົດໄວ້ໃນກົດໝາຍ. ດ້ວຍເຫດນັ້ນ, ຈຶ່ງມີຄວາມຈໍາເປັນຕ້ອງໄດ້ປັບປຸງ ແລະ ສ້າງກົດໝາຍຂຶ້ນມາ ເພື່ອເຮັດໃຫ້ການຄຸ້ມຄອງສ່ວຍສາອາກອນ, ອາ ກອນຊົມໃຊ້ ແລະ ອາກອນລາຍໄດ້ ມີຄວາມຖືກຕ້ອງ, ເປັນລະບົບ, ສອດຄ່ອງກັບສະພາບການຂະຫຍາຍຕົວທາງດ້ານເສດຖະກິດ-ສັງຄົມໃນປັດຈຸບັນ ແລະ ສາມາດເກັບອາກອນປະເພດຕ່າງໆເຂົ້າງົບປະມານແຫ່ງລັດ ຕາມກົດໝາຍ ເຊິ່ງໃນກອງປະຊຸມສະໄໝສາມັນເທື່ອທີ 7 ຂອງສະພາແຫ່ງຊາດຊຸດທີ VIII ຈຶ່ງໄດ້ພິຈາລະນາ ແລະ ຮັບຮອງເອົາ 3 ຮ່າງກົດໝາຍທີ່ຕິດພັນກັບວຽກງານສ່ວຍສາອາກອນຄື: ຮ່າງກົດໝາຍວ່າດ້ວຍການຄຸ້ມຄອງສ່ວຍສາອາກອນ (ປັບປຸງ), ຮ່າງກົດໝາຍວ່າດ້ວຍອາກອນຊົມໃຊ້ (ສ້າງໃໝ່) ແລະ ຮ່າງກົດໝາຍວ່າດ້ວຍອາກອນລາຍໄດ້ (ສ້າງໃໝ່) ສະນັ້ນ, ໃນລະຫວ່າງວັນທີ 15-17 ກໍລະກົດ 2019 ທີ່ເມືອງວຽງຄໍາ, ແຂວງວຽງຈັນ ສະພາແຫ່ງຊາດ ຮ່ວມກັບກະຊວງການເງິນ ໄດ້ຈັດກອງປະຊຸມຮຽບຮຽງຄືນເນື້ອໃນຂອງ 3 ກົດໝາຍດັ່ງກ່າວ ໂດຍການເປັນປະທານຂອງທ່ານ ສົມພັນ ແພງຄໍາມີ ກໍາມະການສູນກາງພັກ, ຮອງປະທານສະພາແຫ່ງຊາດ; ເຂົ້າຮ່ວມມີບັນດາປະທານ-ຮອງປະທານກໍາມາທິການ ທີ່ກ່ຽວຂ້ອງຂອງສະພາແຫ່ງຊາດ, ຮອງລັດຖະມົນຕີກະຊວງການເງິນ, ຮອງລັດຖະມົນຕີກະຊວງໂຍທາທິການ ແລະ ຂົນສົ່ງ, ຫົວໜ້າ-ຮອງຫົວໜ້າກົມ, ພະນັກງານບໍານານ, ລັດຖະກອນວິຊາການຈາກສະພາແຫ່ງຊາດ, ກະຊວງການເງິນ ແລະ ຜູ້ຕາງໜ້າຈາກພາກສ່ວນທີ່ກ່ຽວຂ້ອງຈໍານວນໜຶ່ງ.
ກອງປະຊຸມໃນຄັ້ງນີ້ ໄດ້ນໍາເອົາຄໍາເຫັນຂອງບັນດາທ່ານສະມາຊິກສະພາແຫ່ງຊາດ ທີ່ມີຕໍ່ກົດໝາຍທັງ 3 ສະບັບດັ່ງກ່າວ ມາຄົ້ນຄວ້າ, ພິຈາລະນາ ແລະ ຮຽບຮຽງ ເຂົ້າໃສ່ເນື້ອໃນຂອງກົດໝາຍ ເພື່ອໃຫ້ມີຄວາມຖືກຕ້ອງ, ສອດຄ່ອງກັບກົດໝາຍອື່ນທີ່ກ່ຽວຂ້ອງ ແລະ ສາມາດຈັດຕັ້ງປະຕິບັດ ເພື່ອລາຍງານຕໍ່ກອງປະຊຸມຄະນະປະຈໍາສະພາແຫ່ງຊາດ ເພື່ອພິຈາລະນາ ກ່ອນສະເໜີທ່ານປະທານສະພາແຫ່ງຊາດລົງລາຍເຊັນ ແລະ ສະເໜີຕໍ່ປະທານປະເທດ ພິຈາລະນາອອກລັດຖະດໍາລັດປະກາດໃຊ້.